CELEX: 32019R0651
Language: mt
Date: 2019-04-24 00:00:00
Title: Regolament tal-Kummissjoni (UE) 2019/651 tal-24 ta' April 2019 li jiċħad l-awtorizzazzjoni ta' indikazzjoni dwar is-saħħa dwar prodotti tal-ikel u li tirreferi għall-iżvilupp u s-saħħa tat-tfal (Test b'rilevanza għaż-ŻEE.)

25.4.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 110/23
               
            
         REGOLAMENT TAL-KUMMISSJONI (UE) 2019/651
         tal-24 ta' April 2019
         li jiċħad l-awtorizzazzjoni ta' indikazzjoni dwar is-saħħa dwar prodotti tal-ikel u li tirreferi għall-iżvilupp u s-saħħa tat-tfal
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1924/2006 tal-Parlament Ewropew u tal-Kunsill tal-20 ta' Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (1), u b'mod partikolari l-Artikolu 17(3) tiegħu,
         Billi:
         
                     (1)
                  
                  
                     Skont ir-Regolament (KE) Nru 1924/2006, l-indikazzjonijiet dwar is-saħħa li jsiru dwar l-ikel huma projbiti sakemm dawn ma jkunux awtorizzati mill-Kummissjoni b'konformità ma' dak ir-Regolament u sakemm ma jkunux inklużi f'lista ta' indikazzjonijiet permessi.
                  
               
                     (2)
                  
                  
                     Ir-Regolament (KE) Nru 1924/2006 jipprevedi wkoll li l-applikazzjonijiet għall-awtorizzazzjonijiet tal-indikazzjonijiet dwar is-saħħa jistgħu jintbagħtu mill-operaturi tan-negozji tal-ikel lill-awtorità kompetenti nazzjonali ta' Stat Membru. L-awtorità kompetenti nazzjonali għandha tibgħat l-applikazzjonijiet li jkunu validi lill-Awtorità Ewropea dwar is-Sigurtà fl-Ikel (EFSA), minn hawn 'il quddiem imsejħa “l-Awtorità”.
                  
               
                     (3)
                  
                  
                     Wara li tirċievi applikazzjoni, l-Awtorità trid tinforma bla dewmien lill-Istati Membri l-oħra u lill-Kummissjoni dwar dan, u trid tagħti l-opinjoni tagħha fir-rigward tal-indikazzjoni dwar is-saħħa kkonċernata.
                  
               
                     (4)
                  
                  
                     Il-Kummissjoni trid tiddeċiedi dwar l-awtorizzazzjoni tal-indikazzjonijiet dwar is-saħħa filwaqt li tqis l-opinjoni mogħtija mill-Awtorità.
                  
               
                     (5)
                  
                  
                     Wara applikazzjoni li H.J. Heinz Supply Chain Europe B.V ippreżentat skont l-Artikolu 14(1)(b) tar-Regolament (KE) Nru 1924/2006, l-Awtorità intalbet tagħti opinjoni dwar l-indikazzjoni dwar is-saħħa marbuta ma' “Nutrimune®” u d-difiża immunitarja kontra l-patoġeni fil-passaġġ gastrointestinali u l-passaġġ respiratorju ta' fuq (Nru tal-Mistoqsija EFSA-Q-2016-00008 (2)). L-indikazzjoni proposta mill-applikant kienet tgħid dan li ġej: “‘Nutrimune®’ isostni d-difiża immunitarja fil-passaġġ gastrointestinali u fil-passaġġ respiratorju ta' fuq tat-tfal żgħar”.
                  
               
                     (6)
                  
                  
                     Fit-30 ta' Jannar 2017, il-Kummissjoni u l-Istati Membri rċevew l-opinjoni xjentifika tal-Awtorità, li kkonkludiet li, abbażi tad-dejta mressqa, l-evidenza xjentifika mhijiex biżżejjed biex tiġi stabbilita relazzjoni ta' kawża u effett bejn il-konsum tan-“Nutrimune®” (ħalib tal-baqra xkumat, pasturizzat u ffermentat bil-Lactobacillus paracasei CBA L74) u d-difiża immunitarja kontra l-patoġeni fil-passaġġ gastrointestinali u fil-passaġġ respiratorju ta' fuq. Għaldaqstant, billi l-indikazzjoni ma tikkonformax mar-rekwiżiti tar-Regolament (KE) Nru 1924/2006, jenħtieġ li din ma tiġix awtorizzata.
                  
               
                     (7)
                  
                  
                     Il-kummenti li l-Kummissjoni rċeviet mill-applikant, skont l-Artikolu 16(6) tar-Regolament (KE) Nru 1924/2006 tqiesu meta tfasslu l-miżuri previsti f'dan ir-Regolament.
                  
               
                     (8)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-indikazzjoni dwar is-saħħa elenkata fl-Anness ta' dan ir-Regolament ma għandhiex tiġi inkluża fil-lista tal-Unjoni tal-indikazzjonijiet permessi kif previst fl-Artikolu 14(1) tar-Regolament (KE) Nru 1924/2006.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-24 ta' April 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 404, 30.12.2006, p. 9.
         
            (2)  EFSA Journal 2017;15(1):4679.
      
      
         
            ANNESS
            
               Indikazzjoni dwar is-saħħa miċħuda
            
            
                        Applikazzjoni — Id-dispożizzjonijiet rilevanti tar-Regolament (KE) Nru 1924/2006
                     
                     
                        Nutrijent, sustanza, ikel jew kategorija tal-ikel
                     
                     
                        Indikazzjoni
                     
                     
                        Referenza tal-opinjoni tal-EFSA
                     
                  
                        Indikazzjoni dwar is-saħħa tal-Artikolu 14(1)(b) li tirreferi għall-iżvilupp u s-saħħa tat-tfal
                     
                     
                        “Nutrimune ®” (ħalib tal-baqra xkumat, pasturizzat u ffermentat bil-Lactobacillus paracasei CBA L74)
                     
                     
                        “Nutrimune ®” isostni d-difiża immunitarja fil-passaġġ gastrointestinali u dak respiratorju ta' fuq tat-tfal żgħar
                     
                     
                        Q-2016-00008